Diari Oficial de la Generalitat Valenciana


Sumari del DOGV 9437, del 28-09-2022 (2022/8518)

RESOLUCIÓ de 13 d'octubre de 2021, del director general de Qualitat i Educació Ambiental, per la qual es formula declaració d'impacte ambiental del projecte de comerç a l'engròs i emmagatzematge i valorització de residus perillosos i no perillosos (inclusivament RAEE) i tractament de vehicles al final de la seua vida útil (CAT de VFVU RAEE i VFVU), al terme municipal de Benissa. Expedient (11350913) 82/2021/AIA.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9437

Data del DOGV
:   28-09-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/8518


Data del document
:   13-10-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Benissa
    * impacte ambiental

RESOLUCIÓ de 13 d'octubre de 2021, del director general de Qualitat i Educació Ambiental, per la qual es formula declaració d'impacte ambiental del projecte de comerç a l'engròs i emmagatzematge i valorització de residus perillosos i no perillosos (inclusivament RAEE) i tractament de vehicles al final de la seua vida útil (CAT de VFVU RAEE i VFVU), al terme municipal de Benissa. Expedient (67819146) 82/2021/AIA. [2022/8518]  
  
  
«Declaració d'impacte ambiental  
Expedient: 82/4955-YYN.  
Títol: Comerç a l'engròs i emmagatzematge i valorització de residus perillosos i no perillosos (inclusivament RAEE) i tractament de vehicles al final de la seua vida útil (CAT de VFVU RAEE i VFVU).  
Promotor: Frayma, CB.  
Òrgan substantiu: Ajuntament de Benissa.  
Referència de l'òrgan substantiu: 3770/2019.  
Localització: Benissa.  
  
Descripció del projecte  
L'empresa Frayma, CB promou un projecte d'instal·lació de valorització de residus perillosos (RP) i no perillosos (RNP) i centre autoritzat per a tractament de vehicles al final de la seua vida útil (d'ara en avant, VFVU) al polígon industrial La Pedrera, carrer Isaac Peral, 45, del terme municipal de Benissa. La parcel·la, amb referència cadastral 9905486YT4659A3036RE, té 2.711 m² de superfície dels quals 339,1 m² estaran coberts i 2.372,1 m² estaran a l'aire lliure.  
Les activitats que pretén realitzar són les següents:  
- Valorització de vehicles al final de la seua vida útil.  
- Valorització i emmagatzematge de RAEE (fraccions de recollida 4, 5 i 6).  
- Emmagatzematge de bateries i piles usades.  
- Valorització de residus no perillosos de metalls fèrrics i no fèrrics, paper/cartó, plàstic i fusta.  
La instal·lació està sectoritzada i consta de 4 edificacions i una zona descoberta dividida en diferents zones.  
En l'exterior se situen la zona de recepció i pesatge, la zona de recepció de vehicles, amb capacitat per a 8 unitats, la zona d'emmagatzematge de vehicles descontaminats, amb capacitat per a 34 vehicles apilats a dues alçàries o per a 51 en prestatgeries a tres alçàries, les zones separades d'emmagatzematge de pneumàtics usats, paper i cartó, plàstics, palets de fusta, ferralles de ferro i acer, ferralles d'alumini, acer inoxidable, reixes, portes, finestres i similars.  
El lloc de control de la bàscula es troba en un edifici prefabricat de planta baixa i planta pis, que conté oficines, despatxos, lavabos, vestidor i menjador.  
Sota un porxe i amb sòl de formigó armat se situa la zona de tractament i classificació de residus.  
La planta baixa d'un edifici de planta baixa i planta pis està dividida en dos locals separats per un barandat. En el primer local es realitza la valorització i emmagatzematge de metalls no ferris. En el segon local es troba la zona de valorització i emmagatzematge de residus d'aparells elèctrics i electrònics. Es preveu l'emmagatzematge separat dels residus destinats a la reutilització de la resta dels residus.  
  
En la planta pis d'aquest edifici es troba el magatzem de components recuperats dels vehicles per a la seua comercialització i reutilització.  
En un edifici adossat a aquest es troben la zona de descontaminació i desmuntatge de vehicles i les zones d'emmagatzematge de residus perillosos, bateries i piles, degudament delimitades, senyalitzades i ventilades. Es disposarà de material absorbent i equip per a la recollida del material absorbent contaminat i una presa d'aigua per a un rentaülls.  
Els mitjans tècnics, segons el projecte són:  
- Màquina desmuntadora de pneumàtics.  
- Compressor.  
- Elevador de quatre columnes.  
- Màquina de recuperar gas d'equips d'aire condicionat.  
- Màquina peladora de cables.  
- Trituradora de cables.  
- Vibrador.  
- Cinta transportadora.  
- Tres bombes de buidatge en separadors d'hidrocarburs.  
- Dos bàscules.  
- Eines manuals.  
  
Tramitació administrativa  
Amb data 6 de juliol de 2021, l'Ajuntament de Benissa (òrgan substantiu) va traslladar a aquest òrgan ambiental la sol·licitud d'avaluació d'impacte ambiental ordinària. Aquesta adjunta:  
  
- Ofici de remissió a l'òrgan ambiental signat el 15 de març de 2021.  
- Projecte tècnic datat al juliol de 2019.  
- Certificat d'exposició pública en el qual consta que no s'han presentat al·legacions dins del termini i en la forma escaient. (Edicte 9545 en el Butlletí Oficial de la Província d'Alacant, núm. 178, de 18.09.2019).  
- Informe tècnic municipal signat el 6 de setembre de 2019, en el qual s'informa que l'activitat és compatible amb el plantejament urbanístic.  
- Sol·licitud d'avaluació d'impacte ambiental de l'empresa.  
Amb data 8 de Juliol de 2021, es va requerir a l'Ajuntament de Benissa l'estudi d'impacte ambiental. Amb data 9 de juliol de 2021, l'Ajuntament de Benissa va remetre l'estudi d'impacte ambiental.  
  
Consideracions ambientals  
L'activitat es troba en un polígon industrial en una zona urbanitzada, qualificat com a industrial A-6.1, d'acord amb el vigent Pla General d'Ordenació de Benissa, per tant no cal realitzar un inventari ambiental exhaustiu. En estar aquest emplaçament completament urbanitzat i modificat respecte al seu estat natural inicial amb la finalitat d'acollir activitats de tipus industrial, hi ha una sèrie d'impactes que no s'estimen significatius (geologia, vegetació, fauna, etc.). No hi ha cap activitat que limite amb el risc d'incendi significatiu o que haja comunicat a l'interessat mesures específiques d'emergència exterior. Els terrenys es troben fora del nucli urbà de Benissa, a una distància aproximada d'1,5 km. Està comunicat amb aquesta localitat mitjançant la carretera N-332.  
  
D'acord amb el PATRICOVA, no es troba dins d'una àrea amb el risc d'inundació. Els terrenys no es troben en cap espai natural integrat en la Xarxa Natura 2000 i no hi ha ni en aquests ni en la seua perifèria més pròxima espais naturals protegits.  
El promotor ha plantejat tres alternatives: no realització de l'activitat, implantació de l'activitat en sòl no urbanitzable i mantindre l'activitat en la localització indicada en el projecte tècnic, i justifica aquesta última alternativa com la més adequada.  
L'activitat està situada en un polígon industrial que compleix els requisits de compatibilitat urbanística, i les instal·lacions i el procés estan dissenyats per a no interferir en l'entorn.  
El proveïment d'aigua potable es realitzarà des de la xarxa de proveïment del polígon industrial. L'activitat disposarà de subministrament elèctric des de la xarxa del polígon industrial en què s'emplaça.  
Totes les zones en l'exterior disposen d'una xarxa de recollida d'aigües pluvials connectades a un separador d'hidrocarburs per al seu tractament abans de ser abocades a la xarxa de sanejament i, a excepció de la zona de recepció de vehicles, disposen de solera de formigó. La zona de recepció de vehicles compta amb paviment de formigó armat i impermeabilitzat i sistema de recollida de vessaments i abocaments accidentals a una arqueta estanca sense connexió a la xarxa de pluvials. La zona de valoració i emmagatzematge de metalls no ferris està pavimentada amb solera de formigó. La zona de valoració i emmagatzematge de residus d'aparells elèctrics i electrònics i la zona de descontaminació de vehicles i zona d'emmagatzematge de residus perillosos, bateries i piles, estan pavimentades amb formigó armat impermeabilitzat i disposen d'un sistema de recollida de vessaments accidentals a una arqueta estanca. Els residus líquids estaran protegits per cubetes amb una capacitat superior al major dels envasos i major del 10 % del total.  
  
Els residus assimilables a urbans generats per l'activitat s'han d'ajustar al que establisca l'ordenança municipal corresponent. L'activitat únicament produirà aigües residuals d'origen sanitari, procedents dels lavabos de l'activitat, les quals seran evacuades a la xarxa municipal de sanejament. No es realitzarà cap abocament dels processos de tractament de residus projectats al clavegueram, ja que els sistemes de recollida de vessaments tindran caràcter estanc i no estaran comunicats amb la xarxa de sanejament. Quant a les aigües pluvials, aquestes seran captades per gravetat mitjançant una xarxa de recollida i conduïdes a un conjunt de separadors d'hidrocarburs per al seu tractament previ a ser evacuades a la xarxa de sanejament del polígon industrial. S'assenyala que el polígon no disposa de xarxa separativa de pluvials.  
  
D'acord amb el projecte, l'activitat no produeix emissions a l'atmosfera, ni gasos ni pols, a excepció dels gasos de fuga de vehicles impulsats amb motor tèrmic. La instal·lació disposa de maquinària per a l'extracció de gasos dels circuits d'aire condicionat (codi LER 16 05 04\*).  
D'acord amb els càlculs del nivell sonor transmés a l'exterior, s'estima el compliment dels nivells establits en la Llei 7/2002, de 3 de desembre. L'activitat no disposa de maquinària susceptible de produir vibracions que es transmeten a l'exterior. L'activitat és exclusivament diürna, per la qual cosa no constitueix una font de contaminació lumínica.  
  
Consideracions jurídiques  
Les instal·lacions per a comerç a l'engròs i emmagatzematge i valorització de residus perillosos i no perillosos (inclusivament RAEE) i tractament de vehicles al final de la seua vida útil estan subjectes a avaluació d'impacte ambiental ordinària, d'acord amb l'article 7.1.a de la Llei 21/2013, de 9 de desembre, en concordança amb l'annex I, grup 6.c, del Decret 162/1990, de 15 d'octubre.  
L'expedient ha observat els tràmits previstos en la secció 1, capítol II, del títol 2, de la Llei 21/2013, de 9 de desembre, d'avaluació ambiental, i en les altres disposicions que li són aplicables.  
L'article 13 del Decret 176/2020, de 30 d'octubre, del Consell, d'aprovació del reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tant, a proposta del Servei d'Avaluació d'Impacte Ambiental, fent ús de les atribucions que tinc, resolc:  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que li siguen aplicables, el Projecte de comerç a l'engròs, emmagatzematge, valoració de residus perillosos i no perillosos, i tractament de vehicles al final de la seua vida útil, promogut per Frayma, CB, a Benissa, sempre que aquest es desenvolupe d'acord amb el que s'estableix en l'estudi d'impacte ambiental, el projecte tècnic i l'altra documentació que consta en l'expedient i de conformitat amb les condicions següents:  
  
- Respecte a la llista definitiva de residus admissibles, quedarà limitada per l'abast de l'autorització sectorial, entre els proposats pel promotor segons la documentació aportada a aquest òrgan. Es podran incloure altres codis LER que l'òrgan competent considere susceptibles d'autorització, sempre que la seua inclusió no comporte la modificació substancial del projecte avaluat i no responga a casos en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
- En relació amb la manipulació de les peces que continguen gasos fluorats, s'adoptaran tots els requisits establits en el Reial decret 115/2017, de 17 de febrer, pel qual es regula la comercialització i manipulació de gasos fluorats i equips basats en aquests, així com el certificat dels professionals que els utilitzen i pel qual s'estableixen els requisits tècnics per a les instal·lacions que desenvolupen activitats que emeten gasos fluorats.  
- Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
- En els termes previstos en l'article 43 de la Llei 21/2013, de 9 de desembre, aquesta declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor notificarà a l'òrgan ambiental el començament de les obres.  
  
Segon  
D'acord amb el que es preveu en l'article 41 de la Llei 21/2013, de 9 de desembre:  
a) Publicar aquesta declaració d'impacte ambiental en el Diari Oficial de la Generalitat Valenciana, així com en la seu electrònica.  
b) Aquesta declaració d'impacte ambiental no serà objecte de recurs sense perjudici dels que, si escau, siguen procedents en via administrativa i judicial contra l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 13 d'octubre de 2021.- El director general de Qualitat i Educació Ambiental: Joan Piquer Huerga.»